CELEX: 32022R0975
Language: ro
Date: 2022-03-17 00:00:00
Title: Regulamentul delegat (UE) 2022/975 al Comisiei din 17 martie 2022 de modificare a standardelor tehnice de reglementare prevăzute în Regulamentul delegat (UE) 2017/653 în ceea ce privește prelungirea dispoziției tranzitorii prevăzute la articolul 14 alineatul (2) din regulamentul respectiv și de modificare a standardelor tehnice de reglementare prevăzute în Regulamentul delegat (UE) 2021/2268 în ceea ce privește data aplicării regulamentului respectiv (Text cu relevanță pentru SEE)

24.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 167/35
               
            
         REGULAMENTUL DELEGAT (UE) 2022/975 AL COMISIEI
         din 17 martie 2022
         de modificare a standardelor tehnice de reglementare prevăzute în Regulamentul delegat (UE) 2017/653 în ceea ce privește prelungirea dispoziției tranzitorii prevăzute la articolul 14 alineatul (2) din regulamentul respectiv și de modificare a standardelor tehnice de reglementare prevăzute în Regulamentul delegat (UE) 2021/2268 în ceea ce privește data aplicării regulamentului respectiv
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1286/2014 al Parlamentului European și al Consiliului din 26 noiembrie 2014 privind documentele cu informații esențiale referitoare la produsele de investiții individuale structurate și bazate pe asigurări (PRIIP) (1), în special articolul 8 alineatul (5) și articolul 10 alineatul (2),
         întrucât:
         
                     (1)
                  
                  
                     Regulamentul (UE) nr. 1286/2014 prevede norme uniforme privind formatul și conținutul documentului cu informații esențiale care trebuie să fie elaborat de creatorii de PRIIP și privind prezentarea acestui document cu informații esențiale investitorilor individuali pentru a le oferi acestora posibilitatea de a înțelege și de a compara caracteristicile esențiale și riscurile PRIIP. Cu toate acestea, în temeiul articolului 32 alineatul (1) din regulamentul menționat anterior, societățile de administrare, astfel cum sunt definite la articolul 2 alineatul (1) litera (b) din Directiva 2009/65/CE a Parlamentului European și a Consiliului (2), societățile de investiții, astfel cum sunt menționate la articolul 27 din respectiva directivă, și persoanele care oferă consultanță cu privire la unități ale OPCVM-urilor sau vând unități ale OPCVM-urilor, astfel cum sunt menționate la articolul 1 alineatul (2) din directiva respectivă, beneficiau de derogare de la obligațiile prevăzute în regulamentul menționat anterior până la 31 decembrie 2021. Atunci când un stat membru aplică normele privind formatul și conținutul documentului cu informații esențiale, astfel cum se prevede la articolele 78-81 din Directiva 2009/65/CE, în cazul fondurilor non-OPCVM oferite investitorilor individuali, dispoziția tranzitorie prevăzută la articolul 32 alineatul (1) din regulamentul menționat anterior se aplică societăților de administrare, societăților de investiții și persoanelor care oferă consultanță investitorilor individuali cu privire la unitățile acestor fonduri sau care vând astfel de unități. Regulamentul (UE) 2021/2259 al Parlamentului European și al Consiliului (3) a modificat Regulamentul (UE) nr. 1286/2014 pentru a prelungi dispoziția tranzitorie respectivă până la 31 decembrie 2022.
                  
               
                     (2)
                  
                  
                     Regulamentul delegat (UE) 2017/653 al Comisiei (4), care a fost adoptat în temeiul articolului 8 alineatul (5), al articolului 10 alineatul (2) și al articolului 13 alineatul (5) din Regulamentul (UE) nr. 1286/2014, stabilește norme cu privire la modul de prezentare, conținutul, revizuirea și modificarea documentelor cu informații esențiale, precum și condițiile de îndeplinire a cerinței de a furniza astfel de documente. Articolul 14 alineatul (2) din regulamentul delegat menționat anterior permitea creatorilor de PRIIP să utilizeze documentul cu informații-cheie destinate investitorilor elaborat în conformitate cu articolele 78-81 din Directiva 2009/65/CE pentru a oferi informații specifice în sensul articolelor 11-13 din respectivul regulament delegat, mai degrabă decât documentul cu informații esențiale menționat în Regulamentul delegat (UE) 2017/653, până la 31 decembrie 2019, în condițiile în care cel puțin una dintre opțiunile de investiții suport menționate la articolul 14 alineatul (1) din regulamentul delegat respectiv este un OPCVM sau un fond non-OPCVM, astfel cum se menționează la articolul 32 din Regulamentul (UE) nr. 1286/2014. Regulamentul delegat (UE) 2019/1866 al Comisiei (5) a prelungit dispoziția tranzitorie respectivă până la 31 decembrie 2021, iar Regulamentul delegat (UE) 2021/2268 al Comisiei (6) a modificat Regulamentul delegat (UE) 2017/653 pentru a prelungi în continuare dispoziția tranzitorie respectivă până la 30 iunie 2022.
                  
               
                     (3)
                  
                  
                     Întrucât Regulamentul (UE) 2021/2259 a prelungit deja dispoziția tranzitorie menționată la articolul 32 din Regulamentul (UE) nr. 1286/2014 până la 31 decembrie 2022, este necesar ca această prelungire să se reflecte și în Regulamentul delegat (UE) 2017/653 și ca dispoziția tranzitorie să fie prelungită în continuare, de la 30 iunie 2022 până la 31 decembrie 2022. Prin urmare, Regulamentul delegat (UE) 2017/653 ar trebui modificat în consecință.
                  
               
                     (4)
                  
                  
                     Este necesar să se asigure faptul că Regulamentul delegat (UE) 2021/2268 se aplică numai începând cu ziua următoare datei la care încetează aplicarea dispoziției tranzitorii prevăzute la articolul 32 din Regulamentul (UE) nr. 1286/2014. Data prevăzută la articolul 2 al doilea paragraf din Regulamentul delegat (UE) 2021/2268 ar trebui, așadar, înlocuită. Prin urmare, Regulamentul delegat (UE) 2021/2268 ar trebui modificat în consecință,
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului delegat (UE) 2017/653
            La articolul 18 din Regulamentul delegat (UE) 2017/653, al treilea paragraf se înlocuiește cu următorul text:
            
               „Articolul 14 alineatul (2) se aplică până la 31 decembrie 2022.”
            
         
         
            Articolul 2
            Modificarea Regulamentului delegat (UE) 2021/2268
            La articolul 2 al doilea paragraf din Regulamentul delegat (UE) 2021/2268, „1 iulie 2022” se înlocuiește cu „1 ianuarie 2023”.
         
         
            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 martie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 352, 9.12.2014, p. 1.
         
            (2)  Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (JO L 302, 17.11.2009, p. 32).
         
            (3)  Regulamentul (UE) 2021/2259 al Parlamentului European și al Consiliului din 15 decembrie 2021 de modificare a Regulamentului (UE) nr. 1286/2014 în ceea ce privește prelungirea dispozițiilor tranzitorii pentru societățile de administrare, societățile de investiții și persoanele care oferă consultanță cu privire la unități ale organismelor de plasament colectiv în valori mobiliare (OPCVM) și la unități ale non-OPCVM-urilor sau care vând astfel de unități (JO L 455, 20.12.2021, p. 1).
         
            (4)  Regulamentul delegat (UE) 2017/653 al Comisiei din 8 martie 2017 de completare a Regulamentului (UE) nr. 1286/2014 al Parlamentului European și al Consiliului privind documentele cu informații esențiale referitoare la produsele de investiții individuale structurate și bazate pe asigurări (PRIIP), prin stabilirea unor standarde tehnice de reglementare privind modul de prezentare, conținutul, revizuirea și modificarea documentelor cu informații esențiale, precum și condițiile de îndeplinire a cerinței de a furniza astfel de documente (JO L 100, 12.4.2017, p. 1).
         
            (5)  Regulamentul delegat (UE) 2019/1866 al Comisiei din 3 iulie 2019 de modificare a Regulamentului delegat (UE) 2017/653 în vederea alinierii perioadei de aplicare a dispozițiilor tranzitorii privind creatorii de PRIIP care oferă unitățile de fonduri menționate la articolul 32 din Regulamentul (UE) nr. 1286/2014 al Parlamentului European și al Consiliului ca opțiuni de investiții suport la perioada de derogare prelungită în temeiul articolului respectiv (JO L 289, 8.11.2019, p. 4).
         
            (6)  Regulamentul delegat (UE) 2021/2268 al Comisiei din 6 septembrie 2021 de modificare a standardelor tehnice de reglementare prevăzute în Regulamentul delegat (UE) 2017/653 al Comisiei în ceea ce privește metodologia aplicată și prezentarea scenariilor de performanță, prezentarea costurilor și metodologia de calculare a indicatorilor sintetici de cost, prezentarea și conținutul informațiilor privind performanța anterioară și prezentarea costurilor aferente produselor de investiții individuale structurate și bazate pe asigurări (PRIIP) care oferă o gamă de opțiuni de investiții și alinierea dispoziției tranzitorii pentru creatorii de PRIIP care oferă unitățile de fonduri menționate la articolul 32 din Regulamentul (UE) nr. 1286/2014 al Parlamentului European și al Consiliului ca opțiuni de investiții suport cu dispoziția tranzitorie a cărei durată de aplicare a fost prelungită, prevăzută la articolul respectiv (JO L 455 I , 20.12.2021, p. 1).